ઈસ્ટ ઇંડિયા કંપનીની સ્થાપના પણ વેપારમાં આંતરરાષ્ટ્રીય હરીફાઈને કારણે જ થઈ. એનો મૂળ હેતુ સંસ્થાનો બનાવવાનો નહોતો. મૂળ તો પૂર્વના દેશોમાંથી મસાલા ખરીદીને ખૂબ ઊંચા ભાવે યુરોપમાં વેચવાનો હતો. ઈસ્ટ ઇંડિયા કંપની પણ માત્ર ઇંગ્લૅન્ડની નહોતી; હૉલૅન્ડ અને પોર્ટુગલની કંપનીઓ પણ એ જ નામે ઓળખાતી હતી. બધી કંપનીઓ ખરેખર તો ‘ઈસ્ટ ઇંડીઝ’ (ઇંડોનેશિયા)માં વેપાર કરવા માગતી હતી. દુનિયામાં ફરીને વેપાર કરવા માટે એમની પાસે મોટાં જહાજો હતાં.